Nog ŉ groot opkoms vir Bok-wedstryd verwagDie DHL-stadion. (Foto: DHL Stadium/Instagram) Die DHL-stadion in Kaapstad verwag net so ŉ groot opkoms van ondersteuners vir die komende wedstryd tussen die Springbokke en Wallis as wat die vorige twee Saterdae in Pretoria en Bloemfontein gesien is. “Die kaartjieverkope lyk goed. Ons verwag ŉ baie groot skare,” sê Kelly Thuynsma, woordvoerder van die stadion. Albei spanne het die afgelope twee weke elk ŉ toetswedstryd gewen, so Saterdag se kragmeting sal bepaal wie as wenners in die Castle Lager Incoming Series wegloop. Die wedstryd sal om 17:05 begin. Hoewel daar nog kaartjies vir die derde en beslissende toets teen Wallis beskikbaar is, sê Thuynsma dit word vinnig opgekoop, so rugbyliefhebbers moet spring as hulle die kragmeting regstreeks wil aanskou. Die betrokke stadion het ŉ kapasiteit van 62 000 sitplekke, waarvan slegs 58 000 sitplekke gewaarborg word. Suid-Afrika het onlangs sy Covid-19-regulasies met betrekking tot sportbyeenkomste verslap en met die jongste toetsreeks op hande is selfs die stadions verlig dat toeskouers weer in groot getalle na kragmetings kan kom kyk. “Dit was ŉ lang tyd sedert ons ŉ volledige stadiongeleentheid kon aanbied, so dit is fantasies vir die bedryf om weer geleenthede soos hierdie vir Suid-Afrikaners aan te bied,” sê Thuynsma. Hoewel daar geen koronavirusbeperkings op die geleentheid is nie, kan toeskouers steeds hul maskers dra indien hulle veiliger daarmee voel. “Met dié dat daar weer talle mense by die stadion gaan wees, is daar ŉ gedetailleerde geïntegreerde sekuriteitsplan van toepassing wat normaalweg met hierdie soort geleenthede ingestel word. Die plan word ook deur die Suid-Afrikaanse Polisiediens (SAPD) gelei.” Talle paaie rondom die stadion sal ook gesluit wees om toeskouers se risiko te verminder om deur verkeerverwantevoorvalle beseer te word. Maroela Media het die afgelope week berig oor ŉ negejarige kind wat in Bloemfontein deur ŉ polisiemotorfiets raakgery is terwyl hy en sy gesin na die stadion gestap het. Thuynsma het ondersteuners wat Saterdag die wedstryd gaan bywoon gemaan om eerder vroeër as later op te daag, aangesien daar baie verkeer rondom die stadion gaan wees. “Die hekke maak om 14:00 oop so ons moedig almal aan om vroeg te kom en die biertent en kosstalletjies te geniet.”